**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL UAB „FERTEKSOS TRANSPORTAS“ ATLEIDIMO NUO ŽEMĖS NUOMOS MOKESČIO MOKĖJIMO“ PROJEKTO**

**1.Sprendimo projekto esmė, tikslai ir uždaviniai.**

Savivaldybės tarybos sprendimo projektu siūloma atleisti savivaldybės biudžeto sąskaita nuo žemės nuomos mokesčio mokėjimo UAB „FERTEKSOS TRANSPORTAS“ (kodas 141039755) (toliau – Bendrovė) už sporto reikmėms naudojamą 0,4190 ha valstybinės žemės sklypo, esančio adresu K. Donelaičio g. 6A, Klaipėdoje, dalį.

Teikiamo sprendimo projekto tikslas – suteikti žemės nuomos mokesčio lengvatą už sporto reikmėms naudojamą valstybinės žemės sklypą ir tuo skatinti asmenis, investuojančius į sporto infrastruktūros kūrimą, kūno kultūros propagavimą, sportininkų rengimą, kūno kultūros ir sporto renginių organizavimą ir sąlygų miestiečiams praktikuoti kūno kultūrą ir sportą sudarymą.

 **2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas vadovaujantis Lietuvos Respublikos vietos savivaldos įstatymo, LR Vyriausybės nutarimo Nr. 1798 „Dėl nuomos mokesčio ir žemės nuomos mokesčio priedo už valstybinę žemę“ ir Klaipėdos miesto savivaldybės tarybos 2015 m. gegužės 28 d. sprendimo Nr. T2-108 „ Dėl valstybinės žemės nuomos mokesčio lengvatų teikimo tvarkos aprašo patvirtinimo“ (toliau – Tvarka) nuostatomis.

Sprendimo projekto rengimo priežastys – gautas ir įvertintas žemės nuomos mokesčio mokėtojo prašymas suteikti valstybinės žemės nuomos mokesčio lengvatą.

UAB „FERTEKSOS TRANSPORTAS“ savo prašyme nurodė, kad žemės sklypu, adresu K. Donelaičio g. 6A, Klaipėdoje, ir jame esančiais statiniais naudojasi Klaipėdos teniso trenerių federacija (kodas 302326268) (toliau – Federacija), kuri minėtame sklype ne vienerius metus vykdo sportinę veiklą. Bendrovė su Klaipėdos teniso trenerių federacija yra sudariusi keturių teniso aikštelių nuomos sutartį, kurioje nustatytas fiksuotas nuomos mokestis už išnuomojamą sporto organizacijos veiklai vykdyti turtą ir nustatytas papildomas mokestis, lygus valstybinės žemės nuomos mokesčiui. Valstybinės žemės sklype įrengtame teniso aikštyne (teniso kortuose) treniruojasi ikimokyklinio amžiaus vaikai, moksleiviai, teniso mėgėjai, organizuojamos įvairios vaikų ir senjorų teniso varžybos. Federacija organizuoja miesto moksleivių Mero taurės varžybas bei Lietuvos mokyklų teniso žaidynes, taip pat ruošia miesto moksleivius bei jaunių komandas įvairioms varžyboms. Federacija, birželio – rugpjūčio mėn. organizavo teniso stovyklas vaikams, rengia miesto šventės teniso turnyrą, sezono uždarymo turnyrą vaikams ir suaugusiems (veteranams), organizuoja teniso stovyklas pradedantiesiems ir keturių miestų teniso turnyrą, rengia komandinę Klaipėdos miesto rajono lygą. Federacija taip pat pateikė informaciją, kad vaikų grupėms (nuo 5-17 m.), treniruotėms taikydavo 10 Eur lengvatą dienos metu, savaitgalį vaikai, senjorai nuolat gali nemokamai sportuoti teniso kortuose.

UAB „FERTEKSOS TRANSPORTAS“ pateikė visus būtinus Klaipėdos miesto savivaldybės tarybos 2015 m. gegužės 28 d. sprendimu Nr. T2-108 patvirtintos Valstybinės žemės nuomos mokesčio lengvatų teikimo tvarkos apraše nurodytus dokumentus bei papildomą informaciją.

 **3. Kokių rezultatų laukiama.**

Šiuo sprendimu siekiama skatinti sportinę veiklą mieste ir sporto bazių kūrimą, suteikiant žemės nuomos mokesčio lengvatą už 2022 metus UAB „FERTEKSOS TRANSPORTAS“, kurios nuomojamame valstybinės žemės sklype vykdoma sportinė veikla ir įkurta sporto bazė.

 **4. Sprendimo projekto rengimo metu gauti specialistų vertinimai.**

Klaipėdos miesto savivaldybės administracijos Sporto skyrius raštu 2022-10-10 Nr. VS-9197 pateikė išvadą, kad prašymas suteikti žemės mokesčio lengvatą už sklypo, esančio adresu: K. Donelaičio g. 6 A, Klaipėda, dalį, atitinka Klaipėdos miesto savivaldybės tarybos 2015 m. gegužės 28 d. sprendimu Nr. T2-108 patvirtinto Valstybinės žemės nuomos mokesčio lengvatų teikimo tvarkos aprašo 2.2. ir 5 punktų reikalavimus. Klaipėdos teniso trenerių federacija pagal nuomos sutartį ir VĮ Registrų centro turto registro duomenų bazės išraše įregistruotus susitarimus naudojasi teniso kortais (4 aikštelės), esančiais Klaipėdos miesto savivaldybėje, adresu K. Donelaičio g. 6A, Klaipėda. Šiuose aikštynuose yra organizuojamas Klaipėdos miesto reitinginis žiemos teniso turnyras.

Nustatyta, kad UAB „FERTEKSOS TRANSPORTAS“ atitinka nereikšmingos valstybės pagalbos gavėjui keliamus reikalavimus.

Apskaitos skyrius 2022-10-04 raštu Nr. B9-570, informavo, kad UAB „FERTEKSOS TRANSPORTAS“ neturi Klaipėdos miesto savivaldybės administracijos apskaitoje užregistruotų ir pradelstų mokėtinų sumų Klaipėdos miesto savivaldybės administracijai.

 **5. Išlaidų sąmatos, skaičiavimai, reikalingi pagrindimai ir paaiškinimai.**

UAB „FERTEKSOS TRANSPORTAS“ sporto reikmėms naudojamo 0,4190 ha valstybinės žemės sklypo daliai Tarybos sprendimu nustatytas valstybinės žemės nuomos mokesčio tarifas 0,4 proc. Už 2022 metus apskaičiuotas valstybinės žemės nuomos mokestis sudaro 1648,12 Eur

 **6. Lėšų poreikis sprendimo įgyvendinimui.**

 Dėl suteiktos valstybinės žemės nuomos mokesčio lengvatos į Klaipėdos miesto biudžetą būtų negauta 1648,12 Eur valstybinės žemės nuomos mokesčio pajamų už 2022 metus.

 **7. Galimos teigiamos ar neigiamos sprendimo priėmimo pasekmės.**

Teigiamos pasekmės: skatinami asmenys, kurių nuomojamame valstybinės žemės sklype kuriama sporto infrastruktūra, vykdomas sporto ir kūno kultūros propagavimas.

Neigiamos pasekmės nurodytos 6 punkte.

PRIDEDAMA:

1. Sporto skyriaus išvada, 1 lapas;

2. Apskaitos skyriaus išvada, 1 lapas.

Finansų skyriaus vedėja Kristina Petraitienė